b'\n_START_ARTICLE_\nRagnar\xc3\xb6k\n_START_SECTION_\nSurse\n_START_PARAGRAPH_\n\xc3\x8en r\xc4\x83zboinica societate viking\xc4\x83, moartea \xc3\xaen lupt\xc4\x83 era o soart\xc4\x83 de admirat \xc8\x99i acest fapt a fost transpus \xc3\xaen venerarea unui panteon \xc3\xaen care zeii \xc3\xaen\xc8\x99i\xc8\x99i vor fi \xc3\xaentr-o bun\xc4\x83 zi r\xc4\x83sturna\xc8\x9bi la Ragnarok. Se \xc8\x99tie exact cine cu cine va lupta \xc8\x99i care va fi soarta participan\xc8\x9bilor la aceast\xc4\x83 b\xc4\x83t\xc4\x83lie din baladele \xc8\x99i poeziile popoarelor nordice. Voluspa (profe\xc8\x9bia lui Volva \xe2\x80\x93 femeie \xc8\x99aman), prima parte din Vechea Edda, dat\xc3\xa2nd din jurul anului 1000 \xc3\xae.Hr., cuprinde istoria zeilor de la \xc3\xaenceputurile timpului p\xc3\xa2n\xc4\x83 la Ragnarok \xc3\xaen 65 de stan\xc8\x9be. Noua Edda, scris\xc4\x83 dou\xc4\x83 secole mai t\xc3\xa2rziu de Snorri Sturluson descrie \xc3\xaen detaliu ceea ce se \xc3\xaent\xc3\xa2mpl\xc4\x83 \xc3\xaenainte, \xc3\xaen timpul \xc8\x99i dup\xc4\x83 b\xc4\x83t\xc4\x83lie.\n_START_SECTION_\nEtimologie\n_START_PARAGRAPH_\nCuv\xc3\xa2ntul Ragnarok este derivat din vechiul cuv\xc3\xa2nt nordic Ragnar\xc3\xb6k, format din dou\xc4\x83 p\xc4\x83r\xc8\x9bi: ragna care este genitivul plural al cuv\xc3\xa2ntului regin (\xe2\x80\x9ezei\xe2\x80\x9d sau \xe2\x80\x9econduc\xc4\x83tori\xe2\x80\x9d) \xc8\x99i r\xc3\xb6k care \xc3\xaenseamn\xc4\x83 \xe2\x80\x9esoart\xc4\x83\xe2\x80\x9d. Se mai scrie ca Ragnar\xc3\xb8kkr sau Ragnar\xc3\xb8k.\n_START_SECTION_\nSf\xc3\xa2r\xc8\x99itul lumii - o condi\xc8\x9bie impus\xc4\x83 de destin\n_START_PARAGRAPH_\nCeea ce este remarcabil la Ragnarok ca mit al sf\xc3\xa2r\xc8\x99itului lumii este faptul c\xc4\x83 zeii \xc8\x99tiu deja (datorit\xc4\x83 profe\xc8\x9biei) ce se va \xc3\xaent\xc3\xa2mpla: c\xc3\xa2nd va avea loc un eveniment, cine va omor\xc3\xae pe cine \xc8\x99i a\xc8\x99a mai departe. Ei chiar \xc3\xaen\xc8\x9beleg c\xc4\x83 nu pot \xc3\xaempiedica Ragnarok-ul. Cu toate astea, ei vor lupta cu vitejie \xc8\x99i vor desfide destinul potrivnic. Zeii l-au \xc3\xaenl\xc4\x83n\xc8\x9buit pe Fenrir \xc8\x99i l-au aruncat \xc3\xaen ap\xc4\x83 pe Jormungand, deoarece au sim\xc8\x9bit pericolul lor, au aflat ce avea s\xc4\x83 li se \xc3\xaent\xc3\xa2mple de la zei\xc8\x9bele destinului, nornele.\n_START_SECTION_\nDeclan\xc8\x99area luptei finale\n_START_PARAGRAPH_\nSe \xc3\xaent\xc3\xa2lnesc \xc3\xaen mitul escatologic al Ragnarok-ului cli\xc8\x99eele binecunoscute ale \xc3\xaentregii literaturi apocaliptice. Moravurile decad \xc8\x99i se pierd, oamenii se \xc3\xaenvr\xc4\x83jbesc, se ucid \xc3\xaentre ei, p\xc4\x83m\xc3\xa2ntul se cutremur\xc4\x83, soarele se \xc3\xaentunec\xc4\x83, stelele se pr\xc4\x83bu\xc8\x99esc. Lupii Skoll \xc8\x99i Hati \xc3\xaei prind \xc3\xaen cele din urm\xc4\x83 pe zei\xc8\x9ba soarelui Sunna \xc8\x99i pe fratele ei, zeul lunii Mani \xc8\x99i \xc3\xaei devoreaz\xc4\x83. \xc3\x8en urma marelui cutremur, copacii sunt smul\xc8\x99i cu tot cu r\xc4\x83d\xc4\x83cini, iar mun\xc8\x9bii se pr\xc4\x83bu\xc8\x99esc. Fiecare lan\xc8\x9b sau leg\xc4\x83tur\xc4\x83 se rupe, eliber\xc3\xa2nd astfel pe Loki \xc8\x99i pe Fenris. Lupul uria\xc8\x99 (Fenris) \xc3\xae\xc8\x99i va \xc3\xaencle\xc8\x99ta col\xc8\x9bii de sus de cer, iar col\xc8\x9bii de jos de p\xc4\x83m\xc3\xa2nt._NEWLINE_Mon\xc8\x99trii ies din ad\xc3\xa2ncurile p\xc4\x83m\xc3\xa2nturilor, Jormungand se ridic\xc4\x83 din oceanul ce \xc3\xaenconjoar\xc4\x83 Midgard-ul \xc8\x99i provoac\xc4\x83 inunda\xc8\x9bii catastrofale. El scuip\xc4\x83 venin cu fiecare suflare, otr\xc4\x83vind apele, p\xc4\x83m\xc3\xa2ntul \xc8\x99i cerul. Mitologia nordic\xc4\x83 transform\xc4\x83 \xc3\xaen mod original prototipul mitului escatologic, apar noi elemente, cum ar fi o iarn\xc4\x83 lung\xc4\x83 de trei ani ("fimbulwinter"). O hoard\xc4\x83 de gigan\xc8\x9bi codu\xc8\x99i de Hrym invadeaz\xc4\x83 dinspre est Midgard-ul c\xc4\x83l\xc4\x83torind pe o corabie f\xc4\x83cut\xc4\x83 din unghiile mor\xc8\x9bilor, venind din Jotunheim. \xc3\x8en mijlocul acestui dezastru, Surt \xc3\xaempreun\xc4\x83 cu al\xc8\x9bi gigan\xc8\x9bi, gigan\xc8\x9bii de foc, vor veni din Muspelheim, vor n\xc4\x83v\xc4\x83li pe p\xc4\x83m\xc3\xa2nt, se vor c\xc4\x83\xc8\x9b\xc4\x83ra pe podul de curcubeu, Bifrost, cu g\xc3\xa2ndul de ataca \xc8\x99i de a distruge Asgard-ul t\xc4\x83r\xc3\xa2mul zeilor. Bifrost se va rupe sub greutatea gigan\xc8\x9bilor, \xc3\xaentrerup\xc3\xa2nd orice leg\xc4\x83tur\xc4\x83 \xc3\xaentre Midgard \xc8\x99i Asgard. Garm, monstruosul c\xc3\xa2ine din pe\xc8\x99tera Gnipahellir va sc\xc4\x83pa din lan\xc8\x9buri \xc8\x99i \xc3\xaei va urma pe gigan\xc8\x9bi \xc3\xaen drumul lor spre Vigrid, locul unde se va desf\xc4\x83\xc8\x99ura b\xc4\x83t\xc4\x83lia final\xc4\x83. \xc3\x8en cele din urm\xc4\x83, gigan\xc8\x9bii vor \xc3\xaent\xc3\xa2lni o rezisten\xc8\x9b\xc4\x83 cov\xc3\xa2r\xc8\x99itoare dinspre armata zeilor \xc8\x99i a eroilor aduna\xc8\x9bi de-a lungul timpului \xc3\xaen Valhalla de walkirii. Primul care i-a observat pe gigan\xc8\x9bi a fost Heimdall \xc8\x99i a sunat din cornul Gjallarhorn pentru a anun\xc8\x9ba pe to\xc8\x9bi zeii. La auzul sunetului cornului \xc3\xaensu\xc8\x99i arborele Yggdrasil se va zgudui. Imensa oaste a eroilor din Valhalla num\xc4\x83r\xc4\x83 432 000 de Einherjari, c\xc3\xa2te 800 din fiecare din cele 540 por\xc8\x9bi ale marelui palat.\n_START_SECTION_\nB\xc4\x83t\xc4\x83lia final\xc4\x83\n_START_PARAGRAPH_\nZeul Odin l-a atacat pe Fenris, fiind ajutat la \xc3\xaenceput de Thor. Thor \xc3\xaens\xc4\x83 a fost nevoit s\xc4\x83 \xc3\xae\xc8\x99i p\xc4\x83r\xc4\x83seasc\xc4\x83 tat\xc4\x83l pentru a r\xc4\x83spunde ofensivei \xc8\x99arpelui Jormungand, du\xc8\x99manul lui permanent. Primul care a c\xc4\x83zut pe c\xc3\xa2mpul de lupt\xc4\x83 a fost Freyr, \xc3\xaen lupta sa cu Surt, iar asta se datoreaz\xc4\x83 faptului c\xc4\x83 a cedat sabia lui care \xc3\xaenghea\xc8\x9b\xc4\x83 orice, slujitorului sau Skirnir, cu c\xc3\xa2tva timp \xc3\xaen urm\xc4\x83. A fost nevoie \xc3\xaens\xc4\x83 de o \xc3\xaenc\xc4\x83ierare zdrav\xc4\x83n\xc4\x83 pentru ca Freyr s\xc4\x83 moar\xc4\x83. Tyr se angajeaz\xc4\x83 s\xc4\x83 \xc3\xael ucid\xc4\x83 pe Garm, va reu\xc8\x99i, \xc3\xaens\xc4\x83 va fi grav r\xc4\x83nit. Heimdall se lupt\xc4\x83 cu Loki, iar \xc3\xaen urma acestei lungi \xc8\x99i epuizante confrunt\xc4\x83ri \xc3\xaentre cei doi, nimeni nu va supravie\xc8\x9bui. Thor \xc3\xael ucide pe Jormungand cu ciocanul lui, Mjollnir, dar moare dup\xc4\x83 un scurt timp din cauza veninului \xc8\x99arpelui. Odin lupt\xc4\x83 \xc3\xaempotriva lui Fenris cu suli\xc8\x9ba sa, Gungnir, dar este \xc3\xaenfr\xc3\xa2nt de lup \xc8\x99i devorat. Pentru a-\xc8\x99i r\xc4\x83zbuna tat\xc4\x83l, Vidar va omor\xc3\xae cu m\xc3\xa2inile goale lupul, rup\xc3\xa2ndu-i f\xc4\x83lcile. \xc3\x8en sf\xc3\xa2r\xc8\x99it, Surt va r\xc4\x83sp\xc3\xa2ndi peste toate cele 9 lumi ale cosmosului fl\xc4\x83c\xc4\x83ri \xc8\x99i va arde totul. P\xc4\x83m\xc3\xa2ntul se va scufunda \xc3\xaen mare \xc8\x99i vor exista foarte pu\xc8\x9bini supravie\xc8\x9buitori.\n_START_SECTION_\nRena\xc8\x99terea universului\n_START_PARAGRAPH_\nSe spune c\xc4\x83 dup\xc4\x83 Ragnarok un nou p\xc4\x83m\xc3\xa2nt va r\xc4\x83s\xc4\x83ri, verde, frumos \xc8\x99i \xc3\xaembel\xc8\x99ugat. Lupul Skoll, care a \xc3\xaenghi\xc8\x9bit-o pe Sunna va da na\xc8\x99tere unei fecioare la fel de frumoase ca zei\xc8\x9ba. Aceasta va continua drumul pe care l-a urmat Sunna pe cer. Astfel, un nou soare va r\xc4\x83s\xc4\x83ri._NEWLINE_C\xc3\xa2\xc8\x9biva zei vor supravie\xc8\x9bui catastrofei. Printre ace\xc8\x99tia se num\xc4\x83r\xc4\x83 Vili, fratele lui Odin, V\xc3\xa1li \xc8\x99i Vidar, fiii zeului Odin, Modi \xc8\x99i Magni, copiii zeului Thor, care vor mo\xc8\x99teni ciocanul Mjollnir, \xc8\x99i Hoenir, zeu cu dar profetic, care va prevesti ceea ce se va \xc3\xaent\xc3\xa2pla \xc3\xaen continuare. Baldur \xc8\x99i Hod vor ie\xc8\x99i din Helheim, re\xc3\xaemp\xc4\x83ca\xc8\x9bi \xc8\x99i vor locui \xc3\xaen ceruri \xc3\xaen palatul tat\xc4\x83lui lor, Valhalla. Nu este men\xc8\x9bionat ca una din zei\xc8\x9bele nordice s\xc4\x83 fi supravie\xc8\x9buit dup\xc4\x83 Ragnarok, dar este posibil ca Frigg \xc8\x99i Freya, s\xc4\x83 fie c\xc3\xa2teva din cele ce vor tr\xc4\x83i dup\xc4\x83 sf\xc3\xa2r\xc8\x99itul lumii._NEWLINE_Dintre oameni, doar doi vor supravie\xc8\x9bui, \xc8\x99i anume Lif \xc8\x99i Lifthrasil, \xc8\x99i asta datorit\xc4\x83 faptului c\xc4\x83 s-au ascuns printre crengile arborelui Yggdrasil unde fl\xc4\x83c\xc4\x83rile lui Surt nu i-au putut atinge \xc8\x99i unde s-au hr\xc4\x83nit cu rou\xc4\x83. Ei vor deveni sorgintea unei umanit\xc4\x83\xc8\x9bi noi care va venera un panteon de zei total schimbat \xc8\x99i condus de Baldur. Dup\xc4\x83 cum spune \xc8\x99i Edda Poetica:_NEWLINE_Se vede iar iesind pentru a doua oara_NEWLINE_P\xc4\x83m\xc3\xa2ntul din mare ginga\xc8\x99 \xc3\xaenverzit_NEWLINE_Cascadele iar cad_NEWLINE_Vulturul acolo zboar\xc4\x83_NEWLINE_\xc8\x98i n\xc4\x83pustind spre ape_NEWLINE_Ia pe\xc8\x99tele de solzi...'